da en en en fr de da id da sv da da da da da nb da da de en en
Debutant hos De Gamle var kraftigt medvirkende til sejr over Frem i en uhyre tæt kamp - Svanholm Cricketklub
Fredag d. 31. maj 2013 kl. 07:10 af Henrik Pfaff
Kampen mod Frem var andet end et revancheopgør for sidste års forsmædelige nederlag sidste år i Valby. Kampen bød på en debut i skikkelse af Jan Overgaard samt et gensyn med Jens Bredo, der slet ikke fik spillet en eneste kamp sidste år. Vi skulle helt hen til kampens sidste over, før det lykkedes De Gamle at få Frem's sidste mand ud, inden de ville have nået vores skuffende lave indledende score.
Alt var ellers som det plejer, da Morten Petersson - måske bevidst for ikke at skuffe nogen - tabte lodtrækningen, men på forunderlig vis fik besnakket Frem's anfører til, at de skulle i marken først. Han var tilsyneladende i tvivl om, hvad de ville, så Morten besluttede lynhurtigt (?), at Frem skulle i marken først, selv om de manglede 2 spillere i at være fuldtallige. 'I kan da bare låne 2 af vores spillere som stand in' fyrede Morten af, og den lidt forvirrede anfører fra Frem accepterede dette uden helt at være klar over, hvad det var, han havde sagt ja til.
Så ind med anfører Morten himself (7) samt den debuterende Jan (27*), der leverede en flot halvleg, som tallene da også viser. Men ak, de to næste, som begge også forventedes at score maksimumpoints, skuffede fælt. Allan From (2) og Jens (0), der endda måtte lide den tort at blive kastet ud på 1. bold, satte et meget stort pres på de to næste gærdespillere, Kenneth Schwaner-Hansen (27*) og Allan Majgaard (26*). De fik dog hurtigt bragt totalen i vejret, selv om det på ingen måde bragte os i en sikker sejrsposition. Vores sidste folk Graham Brewster (4) og Jan Bøgh Nielsen (3*) bragte dog ikke mange point ekstra på totalen, så efter bare godt 19 overs var vi ude for 'sølle' 105 point.
Skulle sejren bringes i hus, betød det nu, at bowlingen skulle være tilpas præcis og fjendtlig til at deres scoringstempo kunne holdes nede samtidig med, at vi skulle have nogle gærdefald. Allan F. (2 for 12) og Jan Bøgh (0 for 36) blev sat til åbne, og hvor Allans bowling pressede dem gevaldigt, var der lidt mere gang i den med Jan's slowbowling. Til gengæld gik det noget bedre da Allan M. (2 for 25) og Jan (0 for 12) tog over, som betød, at de mod slutningen skulle score mere end 7 pr. over. Til sidst mente Morten (1 for 11) at han selv kunne klare paragrafferne, men en noget dyr over bragte Allan F. tilbage i kasteangrebet til den sidste over, hvor de skulle score 7 point for at vinde med sidstegærdet inde. Men allerede på 2. bold gjorde Allan det onde ved Frem ved at tage deres sidste gærde, hvorved deres total endte på 101 point. Og så undrer man sig bagefter over, at der ikke er flere tilskuere til De Gamles kampe, når de leverer en ægte 'neglebider' i den størrelsesorden.
Derpå skulle badet hurtigt overstås (efter sigende er der stadig rigeligt med varmt vand i hanerne), idet der ventede kolde fadbamser fra debutanten Jan til de efterhånden temmelig tørstige spillere, dommer og skriver.
Svanholm 105 for 4 på 19.2 overs
Frem 101 for 5 på 24.2 overs
Fra en neglebidende referent